ไทยวิวัฒน์กำไรหุ้นพยุงฟื้นตัว
ไตรมาสแรกดี‘ขายเอาเงินคืน’ เจ้าอื่นยังเจอพิษน้ำท่วมหลอน
17 พ.ค. 2555

ไตรมาสแรกดี‘ขายเอาเงินคืน’ เจ้าอื่นยังเจอพิษน้ำท่วมหลอน
ตลาดหุ้นฉุดไทยวิวัฒน์ฟื้นตัว ส่วนบริษัทอื่นยังเจอพิษน้ำท่วม
นายจีรพันธ์ อัศวะธนกุล กรรมการผู้อำนวยการ บริษัท ประกันภัยไทยวิวัฒน์ เปิดเผยว่า ไตรมาสแรกที่ผ่านมามีกำไร 65 ล้านบาท เพิ่มขึ้นเมื่อเทียบกับช่วงเดียวกันปีก่อนที่กำไร 16 ล้านบาท
บริษัทมีรายได้รับประกันภัยเพิ่มขึ้น 49 ล้านบาท ขณะที่รายจ่ายการรับประกันภัยรวมค่าใช้จ่ายในการดำเนินงานเพิ่มขึ้น 74 ล้านบาท และเมื่อรวมกับรายได้จากการลงทุนที่เพิ่มขึ้น 80 ล้านบาท จากสภาวะตลาดหลักทรัพย์ปัจจุบัน จึงทำให้มีกำไรเพิ่มขึ้น 
นายวรวิทย์ โรจน์รพีธาดา กรรมการบริษัท กรุงเทพประกันภัย กล่าวว่า บริษัทมีกำไรไตรมาสแรก 86 ล้านบาท ลดลงถึง 277 ล้านบาท เทียบกับช่วงเดียวกันปีก่อนที่กำไร 363 ล้านบาท
ทั้งนี้ สาเหตุสำคัญเนื่องจากขาดทุนจากรับประกันภัย 544 ล้านบาท เทียบกับช่วงเดียวกันของปีก่อนมีกำไร 223 ล้านบาท ซึ่งเป็นผลมาจากค่าสินไหมทดแทนที่เพิ่มขึ้นจากเหตุการณ์น้ำท่วมใหญ่ปลายปีที่ผ่านมา
อย่างไรก็ตาม บริษัทได้กำไรจากการขายหลักทรัพย์และสินทรัพย์ 446 ล้านบาท เพิ่มขึ้น 328 ล้านบาท เทียบกับช่วงเดียวกันของปีก่อนที่กำไร 118 ล้านบาท
นางนวลพรรณ ล่ำซำ กรรมการผู้จัดการ บริษัท เมืองไทยประกันภัย กล่าวว่า บริษัทขาดทุนไตรมาสแรกที่ผ่านมา 686 ล้านบาท เทียบกับช่วงเดียวกันของปีก่อนที่กำไร 156 ล้านบาท 
เนื่องจากค่านายหน้าเพิ่มขึ้น 24 ล้านบาท ค่าใช้จ่ายในการรับประกันเพิ่มขึ้น 175% หรือ 1,203 ล้านบาท ซึ่งเป็นผลต่อเนื่องจากเหตุการณ์น้ำท่วมใหญ่ มีรายได้จากการลงทุนเพิ่ม 3 ล้านบาท 
นายปิติพงศ์ พิศาลบุตร กรรมการผู้อำนวยการ บริษัท นวกิจประกันภัย กล่าวว่า ไตรมาสแรกที่ผ่านมาขาดทุน 77 ล้านบาท ลดลง 129 ล้านบาท เมื่อเทียบกับช่วงเดียวกันของปีก่อน 
สำหรับสาเหตุเนื่องจากกำไรจากรับประกันลดลงจากช่วงปีก่อน 193 ล้านบาท จากรายได้จากรับประกันเพิ่มขึ้น 24 ล้านบาท และมีค่าใช้จ่ายรับประกันภัยเพิ่มขึ้น 217 ล้านบาท ซึ่งค่าใช้จ่ายในการรับประกันที่สูงขึ้น เป็นผลมาจากค่าสินไหมทดแทนจากน้ำท่วมใหญ่ แต่มีรายได้จากการลงทุนเพิ่มขึ้น 14 ล้านบาท